तिलोत्तमा गोल्डकप चैत ४ देखि 
तिलोत्तमा गोल्डकपको २२ औं संस्करण आउँदो चैत ४ गतेदेखि बुटवलमा हुने भएको छ । २०७५ सालमा २१ औं संस्करण भए पनि कोरोनालगायत कारणले प्रतियोगिता रोकिएको थियो ।  
बुटवल — तिलोत्तमा गोल्डकपको २२ औं संस्करण आउँदो चैत ४ गतेदेखि बुटवलमा हुने भएको छ । २०७५ सालमा २१ औं संस्करण भए पनि कोरोनालगायत कारणले प्रतियोगिता रोकिएको थियो ।  एन्फा टेक्नीकल खेलमैदान देवीनगरमा चैत ११ सम्म हुने प्रतियोगितामा ए-लेभलका विभागीयसहित ८ टिम खेल्ने भएका छन् । प्रतियोगितामा नेपाल पुलिस, एपीएफ, मनाङ मर्स्याङ्दी, रुपन्देही ११, थ्री स्टार, हिमालयन शेर्पा, फ्रेन्डस क्लब र सुदूरपश्चिम-११ ले प्रतिस्पर्धा गर्नेछन् । आयोजक रुपन्देही जिल्ला फुटबल संघले बुधबार पत्रकार सम्मेलन गरी प्रतियोगिता चैत ११ गतेसम्म हुने जानकारी गरायो । प्रतियोगिता विजेताले ११ लाख ११ हजार १ सय ११ रुपैयाँ र उपविजेताले ५ लाख ५५ हजार ५ सय ५५ रुपैयाँ पुरस्कार पाउने छन् । सर्वोत्कृष्ट खेलाडीले एक लाख रुपैयाँ वा एक थान मोटरसाइकल पुरस्कार दिइने छ । उत्कृष्ट फरवार्ड, गोलरक्षक, मिड फिल्डर, डिफेन्स र कोच गरी ५ वटा विधामा उत्कृष्ट खेलाडीले ३० हजार रुपैयाँका दरले नगद पुरस्कार दिइने छ । प्रत्येक खेलको म्यान अफ द म्याच छानी ११ हजार १ सय ११ रुपैयाँ दिइने छ । संघका अध्यक्ष लोक पुनले एक करोड बढी खर्च अनुमान गरिएको प्रतियोगिताका लागि बुटवल उपमहानगरपालिकाले ३५ लाख रुपैयाँ विनियोजन गरेको बताए । लुम्बिनी खेलकुद परिषद्ले १० लाख रुपैयाँ सहयोग गर्ने उनले जनाए । प्रतियोगिताको यशोदा फुड्स प्रालि र त्रिमूर्ति इन्डस्ट्रिज प्रालिले प्रायोजन गरेका छन् । तत्कालीन बुटवल नगरपञ्चायतले २०३१ सालमा स्थापना गरी ०३३ देखि प्रतियोगिता तिलोत्तमा गोल्डकप सुरु गरेको थियो । 